Source: https://www.postimees.ee/1252736/soome-kohus-arutab-taas-laibatukeldaja-ponka-pogenemise-juhtumit
Timestamp: 2019-11-11 21:01:39+00:00
Document Index: 2911483

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus\n']

Soome kohus arutab taas laibatükeldaja Pönkä põgenemise juhtumit - Krimi - Postimees: Värsked uudised Eestist ja välismaalt
Soome kohus arutab taas laibatükeldaja Pönkä põgenemise juhtumit
Markus Pasi Pönkä 2007. aastal kohtuistungil.
Soome Helsingi kohus arutab neljapäeval uuesti Eestis inimese tapnud ja tükeldanud Markus Pasi Pönkä 2011. aasta juunikuist vanglaautost põgenemise juhtumit, teatas STT.
Helsingi linnakohus otsustas 2011. aasta oktoobris, et Markus Pasi Pönkä sama aasta juunikuist vanglaautost põgenemise päeva tema karistusaja hulka ei loeta, ja sellega pikenes mehe vangistusaeg ühe päeva võrra. Pönkä kaebas otsuse edasi teise astme kohtusse, kes leidis, et esimese astme kohus peab menetlusõiguse rikkumise tõttu juhtumit uuesti arutama.
Pönkä põgenes 2011. aasta 15. juunil vanglaautost Helsingi kesklinna lähedal asuvas Ruskeasuo linnajaos. Pönkä hüppas Mannerheimitie tänaval vanglaautost välja ja põgenes, joostes põhja suunas Huopalahti linnajao suunas. Politsei käivitas tema tabamiseks operatsiooni ja sai põgeniku vähem kui tunni pärast Tilkankatu tänaval kätte. Pönkä ei osutanud kinnipidamisel politseinikele vastupanu. Mees jõudis pärast põgenemist vabaduses viibida vaid umbes 40 minutit, mille jooksul külastas kauplust ja ostis muuhulgas hambaharja. Pönkä kinnitusel oli tema eesmärk pärast põgenemist külastada nahaarsti Tilkankatu tänaval.
Pönkä kannab karistust Helsingist umbes 70 kilomeetrit põhja pool asuva Riihimäki linna vanglas. Pönkä põgenes vanglast hetkel, kui ta oli toodud kahe valvuri saatel Helsingisse asju ajama.
Eesti saatis Pönkä 2007. aasta augustis Soome vanglasse talle Tallinnas määratud 12 aasta pikkust vanglakaristust kandma.
Süüdistuse järgi tulistas Pönkä 2005. aasta 12. detsembril Tallinnas Maakri tänava üürikorteris surnuks oma 21-aastase Soome kodanikust sõbra Keijo, tükeldas ohvri laiba ja pakkis kilekottidesse. Pönkä jättis kilepakid üürikorteri esikusse.
Keskkriminaalpolitsei tõendite kohaselt tappis Pönkä oma sõbra pettustega saadud raha jagamisel tekkinud tüli ajal. Korteriomanik avastas tapetu tükeldatud ja kottidesse pakitud surnukeha 2005. aasta 14. detsembri õhtul.
Keskkriminaalpolitseinikud pidasid koostöös Põhja prefektuuri töötajatega Pönkä Tallinnas kinni 2005. aasta 12. detsembri õhtul teise kriminaalmenetluse raames, kuna Soome politsei oli kuulutanud mehe suurkelmustes kahtlustatuna rahvusvaheliselt tagaotsitavaks. Paar päeva pärast seda tuli ilmsiks ka jõhker veretöö.
2008. aasta aprillis karistas Helsingi esimese astme kohus Pönkät tuhandetelt firmadelt valearvetega ligi miljoni euro väljapetmise eest nelja-aastase vangistusega ning mõistis talt välja ka väljapetetud summad.
Helsingi teise astme kohus pikendas 2010. aasta novembris Pönkä vangistust, kuna mees võltsis dokumente. Näiteks Helsingi esimese astme kohtule viis ta võltsitud dokumendi, mille kohaselt talle Eestis määratud vanglakaristus ei kuulu täitmisele.
soome kohus
Ratas tahab Järviku üle veel arutada, kahtlused pole tema sõnul hajutatud (71) Loe artiklit Vaata videot Vaata galeriid